
A hagyományos gazdálkodás átalakulása Csekefalván

Kulcsszavak: gazdálkodás; modernizáció
A dolgozatban bemutatott kutatás a paraszti gazdálkodás átalakulására, illetve a folyamatosan végbemenő modernizáció lehetséges veszélyeire hívja fel a figyelmet. A kutatás kizárólag Csekefalván zajlott, amely egy Hargita megyei falu, ahol a legfőbb megélhetést jelenleg is a mezőgazdálkodás jelenti. Az itt összegyűjtött adatok alapján a dolgozatban bebizonyítható az a hipotézis, miszerint a paraszti gazdálkodás az utóbbi évtizedekben gyökeresen megváltozott. A változás megragadható a mezőgazdálkodási eszközök ugrásszerű modernizációja, a hagyományos munkafolyamatok eltűnése, a földek koncentrációja, az állattartás felhagyása, illetve a mezőgazdasággal foglalkozó családok csökkenése által. A jelenleg is folyamatban lévő változás elősegíti az ökológiai tudás, gazdálkodási formák, az ember és természet kapcsolatának átalakulását. A mezőgazdasági területek változása a Szentábrahámi Polgármesteri Hivatal által kibocsátott 1995-ös és a jelenlegi mezőgazdasági nyilvántartás alapján követhető végig. Ugyanakkor a helyi állatorvostól szerzett információknak köszönhetően kimutatható, hogy az állattartás milyen mértékben változott a csekefalvi háztartásokban. Továbbá a táj- és eszközhasználatban, az állattartásban bekövetkezett változás mértéke kimutatható a tizenhárom interjúból is, amelyek csekefalvi, gazdálkodással foglalkozó személyekkel készültek. Az adatok alapján beigazolódik, hogy erőteljes változások mentek végbe a település mezőgazdaságában az előző évtizedben, amely még most is folyamatosan zajlik. 



